**Ετήσιο Μετεκπαιδευτικό Σεμινάριο**

**Ψυχοεκπαίδευση**

**Παρεμβάσεις στο άτομο, στην οικογένεια, στην ομάδα**

Ακαδημαϊκό έτος 2021-2022

Το Ερευνητικό Πανεπιστημιακό Ινστιτούτο Ψυχικής Υγείας, Νευροεπιστημών και Ιατρικής Ακρίβειας «Κώστας Στεφανής» (Ε.Π.Ι.Ψ.Υ.) και η Εταιρεία «Προαγωγή της Γνώσης στις Ψυχικές Διαταραχές», σε συνεργασία με την Α’ και τη Β΄ Ψυχιατρική Κλινική ΕΚΠΑ, ανακοινώνουν την έναρξη υποβολής αιτήσεων συμμετοχής στο Ετήσιο Μετεκπαιδευτικό Σεμινάριο «Ψυχοεκπαίδευση: Παρεμβάσεις στο άτομο, στην οικογένεια, στην ομάδα» για το ακαδημαϊκό έτος 2021-2022.

**Ακαδημαϊκή Υπεύθυνη**: **Μαρίνα Οικονόμου**, Καθηγήτρια Ψυχιατρικής Ιατρικής σχολής Πανεπιστημίου Αθηνών, Α’ Ψυχιατρική Κλινική ΕΚΠΑ, Αιγινήτειο Νοσοκομείο

**Διάρκεια:** 1 ακαδημαϊκό έτος (Οκτώβριος 2021 – Ιούνιος 2022)**\***

**Έναρξη:** 20/10/21

**Ημέρα/ ώρα και τρόπος διεξαγωγής:** Οι εκπαιδευτικές συναντήσεις του Σεμιναρίου λαμβάνουν χώρα **κάθε Τετάρτη, και ώρες 4-8 μ.μ.** Για το ακαδημαϊκό έτος 2021-2022 το Σεμινάριο θα πραγματοποιείται **διαδικτυακά**, μέσω βιντεοδιάσκεψης.

**Κόστος:** Το κόστος συμμετοχής ορίζεται στα **1.000 ευρώ**. Τα δίδακτρα καταβάλλονται είτε εφάπαξ πριν την έναρξη του Σεμιναρίου, είτε σε 3 ισόποσες δόσεις.

**Σε ποιους απευθύνεται:** Σε ειδικούς ψυχικής υγείας (ψυχιάτρους, ειδικευόμενους ψυχιάτρους, ψυχολόγους, κοινωνικούς λειτουργούς, εργοθεραπευτές, νοσηλευτές, φροντιστές ασθενών κ.α.), καθώς και απόφοιτους και τελειόφοιτους αντίστοιχων σχολών.

**Περιεχόμενο και στόχοι του σεμιναρίου:** Βασικό θεματικό κορμό του σεμιναρίου αποτελεί η εκπαίδευση επαγγελματιών από τον χώρο της ψυχικής υγείας αλλά και άλλων συναφών επαγγελμάτων στην Ψυχοεκπαίδευση.

Η **Ψυχοεκπαίδευση** αποτελεί μια ψυχοθεραπευτική παρέμβαση με τρεις βασικές συνιστώσες: την **ενημέρωση** για τη νόσο, την **εκπαίδευση σε δεξιότητες** επικοινωνίας, αποτελεσματικής επίλυσης των προβλημάτων, αντιμετώπισης του στρες και βελτίωσης των διαπροσωπικών σχέσεων και την **υποστήριξη** ασθενών και οικογενειών για την αντιμετώπιση των συνεπειών της νόσου στην καθημερινή ζωή.

**Οι Ψυχοεκπαιδευτικές παρεμβάσεις** στο σύνολό τους διέπονται από τη φιλοσοφία της Ψυχοεκπαίδευσης ως ψυχοθεραπευτικής διαδικασίας με εύρος εφαρμογών τόσο σε σοβαρές σωματικές νόσους όσο και σε μείζονες ψυχικές διαταραχές αλλά και γενικότερα προβλήματα υγείας και ψυχοκοινωνικές δυσκολίες, ενώ απευθύνονται στο άτομο και στην οικογένεια.

**Είναι σύγχρονες**, ταχέως αναπτυσσόμενες διεθνώς, κοινοτικά προσανατολισμένες παρεμβάσεις, τόσο στον τομέα της Ψυχικής Υγείας όσο και στο πεδίο της χρόνιας νόσου και των σοβαρών ιατρικών και ψυχοκοινωνικών προβλημάτων, με σοβαρή επιστημονική κατοχύρωση ως προς την αποτελεσματικότητά τους στη διεθνή βιβλιογραφία.

**Εφαρμόζονται σε** **επίπεδο ατομικό, οικογενειακό και ομαδικό** σε ποικίλα περιβάλλοντα, όπως υπηρεσίες υγείας και ψυχικής υγείας, σχολεία ή και χώρους εργασίας.

**Χρησιμοποιούνται στη Συμβουλευτική, την Ψυχοθεραπεία και την Ιατρική** με σκοπό την προσωπική ανάπτυξη, την επίλυση προβλημάτων, τη διευθέτηση των διαπροσωπικών σχέσεων, την επίτευξη στόχων ζωής, την αντιμετώπιση ψυχοκοινωνικών δυσκολιών αλλά και την ψυχοθεραπευτική διαχείριση ασθενειών σωματικών ή/και ψυχικών και γενικότερων προβλημάτων υγείας.

Το συγκεκριμένο μετεκπαιδευτικό σεμινάριο **αποτελεί το** **μοναδικό μετεκπαιδευτικό πρόγραμμα στην Ελλάδα** που με τρόπο διεξοδικό, αξιόπιστο και επιστημονικά κατοχυρωμένο εκπαιδεύει επαγγελματίες ψυχικής υγείας στις αρχές και τις τεχνικές της Ψυχοεκπαίδευσης και διευρύνει ουσιαστικά το πεδίο των θεραπευτικών τους δεξιοτήτων και επιλογών.

**Οι διδάσκοντες είναι επίλεκτα και έμπειρα μέλη της πανεπιστημιακής κοινότητας, καθώς και αποφοιτήσαντες των προηγούμενων σεμιναρίων.**

**Επιστημονικά Υπεύθυνοι:**

**Οικονόμου Μαρίνα**, Καθηγήτρια Ψυχιατρικής Ιατρικής σχολής Πανεπιστημίου Αθηνών, Α’ Ψυχιατρική Κλινική ΕΚΠΑ, Αιγινήτειο Νοσοκομείο

**Πάλλη Αλεξάνδρα,** Ψυχολόγος, Διδάκτωρ Κλινικής Ψυχολογίας– Ψυχοθεραπεύτρια Οικογένειας, Επιστημονική Συνεργάτης Ε.Π.Ι.Ψ.Υ.

**Ανάμεσα στους διδάσκοντες περιλαμβάνονται:**

**Γενά Αγγελική**, Καθηγήτρια Ειδικής Αγωγής, Παιδαγωγικό Τμήμα Δευτεροβάθμιας Εκπαίδευσης, Φιλοσοφική Σχολή ΕΚΠΑ

**Γονιδάκης Φραγκίσκος**, Αναπληρωτής Καθηγητής Ψυχιατρικής, Α΄ Ψυχιατρική Κλινική Ιατρικής Σχολής ΕΚΠΑ- Αιγινήτειο Νοσοκομείο

**Κωνσταντακόπουλος Γιώργος**, Ψυχίατρος PhD, Α΄ Ψυχιατρική Κλινική Ιατρικής Σχολής ΕΚΠΑ- Αιγινήτειο Νοσοκομείο

**Λεγάκη Αιμιλία**, Ψυχολόγος, Διδάκτωρ Ιατρικής Σχολής ΕΚΠΑ, ΕΔΙΠ Κλινικής Ψυχολογίας Ιατρικής Σχολής ΕΚΠΑ– Θεραπεύτρια Οικογένειας και Ζεύγους

**Σκαλή Θεοδώρα**, Ψυχολόγος Ψυχοθεραπεύτρια, ECP, GCP, ΕΔΙΠ Ψυχολογίας Ιατρικής Σχολής ΕΚΠΑ-Αιγινήτειο Νοσοκομείο

**Φερεντίνος Παναγιώτης**, Αναπληρωτής Καθηγητής Ψυχιατρικής, Β΄ Ψυχιατρική Κλινική Ιατρικής Σχολής ΕΚΠΑ, Αττικό Νοσοκομείο

**Ενδεικτική Θεματολογία:**

• Ψυχοεκπαιδευτική Προσέγγιση (αρχές, φιλοσοφία, στόχοι, στρατηγικές)

• Η Ψυχοεκπαίδευση στη Συμβουλευτική και την Ψυχοθεραπεία

* Εκπαίδευση στην ενημέρωση του ασθενή και της οικογένειάς του για τη νόσο, ψυχική και σωματική, χρόνια ή καταληκτική

• Εκπαίδευση στην ανακοίνωση των δυσάρεστων νέων

• Η Τέχνη της ενημέρωσης για τη νόσο και οι Τεχνικές της Ψυχοεκπαίδευσης

• Εκπαίδευση στην ανάπτυξη θεραπευτικής συμμαχίας

* Εφαρμογές της Ψυχοεκπαίδευσης στις ψυχικές διαταραχές με ειδικές αναφορές στη σχιζοφρένεια, στη διπολική διαταραχή, στις διαταραχές πρόσληψης τροφής, στην ιδεοψυχαναγκαστική διαταραχή, στη μετατραυματική διαταραχή στρες, στον αυτισμό κ.ά.
* Εφαρμογές της Ψυχοεκπαίδευσης σε σωματικές διαταραχές με ειδικές αναφορές στον διαβήτη και ειδικά στον παιδικό- νεανικό διαβήτη, σε διάφορες μορφές καρκίνου, στη χρόνια σωματική νόσο κ.ά.

•Ψυχοεκπαίδευση για τη νόσο και η «πέρα από τη νόσο» Ψυχοθεραπεία

• Θετική Ψυχολογία- Παρεμβάσεις Θετικής Ψυχολογίας

* Ψυχοεκπαίδευση και Οικογένεια

• Εκπαίδευση σχετικά με τον ρόλο της οικογένειας στην εμφάνιση και την πορεία της νόσου, την επικοινωνία μεταξύ των μελών της οικογένειας, και τη συμμετοχή της οικογένειας στη θεραπεία

* Ο ρόλος του εκφραζόμενου συναισθήματος και της οικογενειακής επιβάρυνσης

• Βασικές γνώσεις στη Θεραπεία Συμπεριφοράς και στη Θεραπεία Οικογένειας

• Χρήση Συμπεριφορικών Τεχνικών στη Θεραπεία Οικογένειας

• Εκπαίδευση στη Συμπεριφορική Θεραπεία Οικογένειας στην Ψύχωση (μοντέλο Ian Falloon) και Εκπαίδευση στη Συμπεριφορική Θεραπεία Οικογένειας στη Διπολική Διαταραχή

• Εκπαίδευση σε δεξιότητες επικοινωνίας

• Εκπαίδευση σε δεξιότητες επίλυσης προβλήματος και επίτευξης στόχου

• Συνθετική προσέγγιση στην Ψυχοθεραπεία

• Ψυχοεκπαίδευση στην υγεία και τη νόσο

• Παρουσιάσεις και αναλύσεις περιστατικών-οικογενειών

**Προϋποθέσεις επιτυχούς ολοκλήρωσης του Σεμιναρίου:** Για την ολοκλήρωση του Σεμιναρίου απαιτείται η παρακολούθηση τουλάχιστον των 4/5 των εκπαιδευτικών συναντήσεων, η επιτυχής συμμετοχή στις εξετάσεις, και η υποβολή διπλωματικής εργασίας.

Με την επιτυχή ολοκλήρωση του Σεμιναρίου, χορηγείται πιστοποιητικό (βεβαίωση) παρακολούθησης.

**Διαδικασία υποβολής αίτησης συμμετοχής:** Οι ενδιαφερόμενοι καλούνται να αποστείλουν αίτηση συμμετοχής, συνοδευόμενη από βιογραφικό σημείωμα, στο secretar@epipsi.gr μέχρι τις 14/10/21.

Η επιλογή των σπουδαστών πραγματοποιείται κατόπιν αξιολόγησης. Οι υποψήφιοι θα ενημερωθούν σχετικά μέχρι την Παρασκευή 15/10/21.

**Πληροφορίες:** secretar@epipsi.gr, 2106170804 & 6955812447.

**\*Για τους επιτυχώς αποφοιτήσαντες που επιθυμούν να αποκτήσουν περαιτέρω κλινική εμπειρία, δίδεται η δυνατότητα παρακολούθησης 2ου κύκλου Κλινικής Εκπαίδευσης στις Ψυχοεκπαιδευτικές Παρεμβάσεις και στη Συμπεριφορική Θεραπεία Οικογένειας.**

**Ο 2ος κύκλος Κλινικής Εκπαίδευσης περιλαμβάνει:**

**α) Ανάληψη περιστατικών- οικογενειών**

**β) Ατομικές και ομαδικές εποπτείες**

**γ) Συνεχιζόμενη εκπαίδευση στην εφαρμογή της Ψυχοεκπαιδευτικής Παρέμβασης**

**Ο 2ος κύκλος θα ξεκινήσει τον Σεπτέμβριο του 2022.**